'એક કામ કર.' હરિવલ્લભદાસે સૂચન કર્યું. 'તમે ત્રણેય મારા ઘેર આવી જાવ. નિરાંતે બેસીને વાતો કરીશું એ આપણી પાર્ટી. એમાં શોક નહીં નડે. તમારી સાથે હું હસીને વાતો કરતો હઇશ એ જોઇને મંજુનો આત્મા પણ રાજી થશે. એ બિચારી કાયમ મને કહેતી હતી કે દિવેલિયું ડાચું ના રાખો. ધંધાનું ટેન્શન ભૂલીને હસીખુશીથી જીવવાનું એ મને શીખવાડતી હતી.' સહેજ અટકીને એમણે ઉમેર્યું. 'તમે ત્રણેય જમવાનું પણ મારી સાથે જ રાખજો. રૂટિનમાં જે હશે એ જમી લઇશું.'